Diari Oficial de la Generalitat Valenciana


Sumari del DOGV 3303, del 07-08-1998 (1998/6679)

DECRET 105/1998, de 21 juliol, del Govern Valencià, sobre competències en matèria d'ordenació farmacèutica.
-----------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1998/07/21/105/dof/vci/html**

### Dades del document

Número de DOGV
:   3303

Data del DOGV
:   07-08-1998

Secció del DOGV
:   I. DISPOSICIONS GENERALS

Número del document
:   1998/6679


Data del document
:   21-07-1998

Organisme emissor
:   Conselleria de Sanitat

Tipus de document
:   Decret

Anàlisi jurídica

DECRET 105/1998, de 21 juliol, del Govern Valencià, sobre competències en matèria d'ordenació farmacèutica. [1998/X6679]
  
El Reial Decret 278/1980, de 25 de gener, materialitzava la transferència de competències de l'Administració de l'Estat a l'aleshores Consell del País Valencià en matèria, entre altres, de Sanitat; i incloïa en l'article 14.1.g) la referència a l'atorgament de l'autorització corresponent per a la creació, construcció, modificació, adaptació o supressió de centres, serveis i establiments sanitaris de qualsevol classe i naturalesa, entre els quals, segons l'article 1.2 del Reial Decret 2.177/1978, d'1 de setembre, s'ha d'incloure les oficines de farmàcia.
  
No obstant això, aquestes competències van ser atribuïdes als col·legis oficials de farmacèutics d'Alacant, Castelló i València, pel que fa al tràmit i proposta de resolució dels expedients a través del Decret 62/1986, de 19 de maig, del Govern Valencià, i delegada la seua resolució administrativa a través de la Resolució de 20 de juny del mateix any, de la Direcció General d'Assistència Hospitalària i Especialitats Mèdiques.
  
A hores d'ara, després de la publicació en el Diari Oficial de la Generalitat Valenciana de 26 de juny, de la Llei 6/1998, de 22 de juny, de la Generalitat Valenciana, d'Ordenació Farmacèutica de la Comunitat Valenciana, la Conselleria de Sanitat considera oportú assumir aquestes competències, ara disperses en les diferents províncies, així com les derivades de l'esmentada llei, a l'efecte d'aconseguir una major efectivitat en la planificació i ordenació de les oficines de farmàcia de la Comunitat Valenciana.
  
Igualment, en aquest ordre de coses i en compliment del que disposa l'article 61 de la Llei d'Ordenació Farmacèutica de la Comunitat Valenciana, es considera prioritària la creació del Registre d'Establiments i Serveis Sanitaris d'Atenció Farmacèutica que arreplegue, de manera activa i dinàmica, la situació administrativa tant de les oficines de farmàcia com de la resta de centres, serveis i establiments farmacèutics existents a la Comunitat Valenciana, incorporant la informació necessària per a una adequada elaboració i aplicació de les polítiques sanitàries en matèria d'ordenació farmacèutica.
  
Per això, a proposta del conseller de Sanitat i després de la deliberació del Govern Valencià, en la reunió del dia 21 de juliol de 1998,
  
DECRETE
  
Article 1
  
Correspon a la Secretaria General de la Conselleria de Sanitat la competència per al tràmit i la resolució dels expedients d'autorització, per a la creació, modificació, trasllat, transmissió i supressió de les oficines de farmàcia de la Comunitat Valenciana.
  
Article 2
  
Adscrit a la Secretaria General de la Conselleria de Sanitat es crea el Registre d'Establiments i Serveis Sanitaris d'Atenció Farmacèutica de la Comunitat Valenciana, segons que estableix l'article 61 de la Llei d'Ordenació Farmacèutica de la Comunitat Valenciana.
  
Article 3
  
Els col·legis oficials de farmacèutics de les províncies de Castelló, Alacant i València disposaran d'un termini d'un mes per a posar a disposició de la Secretaria General de la Conselleria de Sanitat tots els expedients, documentació i informació generada per l'exercici de les competències quant a la creació, trasllat, transmissió i supressió de les oficines de farmàcia en les respectives províncies, així com tota aquella documentació i informació que resulte necessària per a un traspàs correcte de les competències a la Conselleria de Sanitat.
  
Els expedients d'autorització per a la creació, trasllat, transmissió i supressió d'oficines de farmàcia que, per trobar-se en tràmit, resulten afectats per aquest decret, quedaran suspesos durant el termini esmentat en el paràgraf anterior i la seua tramitació es reprendrà una vegada acabe el termini.
  
DISPOSICIÓ DEROGATÒRIA
  
Queden derogades totes les disposicions de rang igual o inferior que s'oposen al que disposa el present decret i en especial al que estableixen el Decret 62/1986, de 19 de maig, del Govern Valencià, pel qual s'assignen competències en la regulació de les oficines de farmàcia i la Resolució de 20 de juny de 1986, de la Direcció General d'Assistència Hospitalària i Especialitats Mèdiques, que delega l'exercici d'algunes competències sobre oficines de farmàcia en els col·legis oficials de farmacèutics d'Alacant, Castelló i València.
  
DISPOSICIÓ FINAL
  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 21 de juliol de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Sanitat,
  
JOAQUÍN FARNÓS GAUCHÍA
  
Conselleria de Medi Ambient


Còpia Permalink ELI